Sultanah Maliha binti Almarhum Tengku Ariff

Sultanah Maliha binti Almarhum Tengku Ariff (diputerakan 13 April 1949) ialah Sultanah Negeri Kedah Darul Aman menggantikan biras baginda, Sultanah Haminah Hamidun. Baginda Sultanah dimasyhurkan sebagai Sultanah Kedah pada 30 April 2018 dengan penuh adat istiadat. Baginda merupakan permaisuri kepada Sultan Sallehuddin ibni Almarhum Sultan Badlishah serta bonda kepada Tengku Sarafuddin Badlishah dan Tunku Shazuddin Ariff.

Kehidupan awal
Tengku Maliha ialah anakanda ketiga daripada tujuh adik beradik kepada Tengku Sri Jaya Raja Tengku Ariff bin Tengku Long Abdul Rahman dengan Cik Puan Sri Jaya Raja Datin Kitty Lind. Tengku Maliha merupakan ahli kaum kerabat diraja Negeri Kelantan dengan Sultan Yahya Petra sebagai paduka nenda saudaranya, manakala anakanda baginda, Sultan Ismail Petra adalah ayahanda saudaranya (walaupun sebaya umur dan tahun lahir) dan cucunda baginda, Sultan Muhammad V adalah sepupunya (dengan jarak usia 20 tahun lebih muda, manakala baginda 20 tahun lebih tua daripada Sultan Kelantan sekarang).

Baginda mendapat pendidikan awal di SK St Mary, Sentul dan seterusnya di SK dan SMK Assunta, Petaling Jaya ketika ayahanda baginda berkhidmat di KLM iaitu sebuah syarikat penerbangan Belanda. Pada tahun 1960, Sultanah Maliha bersama kerabat baginda berangkat pulang dan bersemayam di Kota Bharu, Kelantan kerana pada waktu itu ayahanda baginda diperkenankan untuk bertugas sebagai juruiring kepada Almarhum Sultan Yahya Petra ibni Almarhum Sultan Ibrahim, Sultan Kelantan ke-27.

Sekembalinya di Kota Bharu, Sultanah Maliha mendapatkan pendidikan di Sekolah Menengah Sultanah Zainab, Kota Bharu dan sangat aktif dalam pelbagai aktiviti di peringkat sekolah seperti sukan hoki dan mengambil bahagian dalam persatuan perbahasan di sekolah. Tengku Maliha pernah mewakili sekolah dalam pertandingan debat bahasa Inggeris.

Minat
Sultanah Maliha dilantik sebagai penaung English Literacy and Computer Programme (COMEL) diurus oleh Jabatan Pendidikan negeri dan Universiti Kebangsaan Malaysia. Sultanah Maliha juga menyayangi kucing dan gemar memasak terutamanya masakan Pantai Timur Semenanjung Malaysia.

Sultanah Kedah
Sultanah Maliha dijadikan Sultanah Kedah apabila paduka suami baginda dimasyhurkan sebagai Sultan Kedah yang baharu berikutan kemangkatan paduka kakanda ipar baginda pada bulan September 2017. Baginda Sultanah dimasyhurkan sebagai Sultanah Kedah pada 30 April 2018 dengan penuh adat istiadat di Balairung Seri, Istana Anak Bukit, Alor Setar. Istiadat bermula jam 11 pagi dengan keberangkatan tiba Sultan Kedah, Sultan Sallehuddin Sultan Badlishah dan Sultanah Maliha ke Balairung Seri, diiringi pembawa peralatan istiadat iaitu cogan agama, cogam alam, cokmar, pedang dan lembing. Sejurus keberangkatan masuk pasangan diraja ke Balairung Seri, payung istiadat dikembangkan, disusuli paluan nobat. Watikah pemasyhuran Sultanah Kedah dibacakan oleh Menteri Besar, Datuk Seri Ahmad Bashah Md. Hanipah di hadapan Sultan Kedah sebelum Sultanah Maliha bangkit mengucup tangan Sultan Kedah sebagai tanda istiadat menjunjung duli, disusuli 21 das tembakan meriam dengan paluan nobat. Ahli kaum kerabat diraja Kedah yang lain turut berangkat menghadiri istiadat pemasyhuran Sultanah Kedah.

Terasul, gelaran, kurniaan dan lambang

Terasul dan gelaran
 13 April 1949 – 28 November 1981: Yang Mulia Tengku Maliha binti Tengku Ariff
 28 November 1981 - 15 Disember 2016: Yang Teramat Mulia Datin Seri Diraja Puan Sri Dato' Seri Tengku Maliha binti Tengku Ariff, Tunku Puan Temenggong Kedah
 15 Disember 2016 – 12 September 2017: Duli Yang Teramat Mulia Tengku Puan Sri Datin Seri Diraja  Dato' Seri Hajjah Maliha binti Almarhum Tengku Haji Ariff, Raja Puan Muda Kedah Darul Aman
 12 September 2017 – kini: Kebawah Duli Yang Maha Mulia Sultanah Hajjah Maliha binti alharmum Tengku Haji Ariff, Sultanah Negeri Kedah Darul Aman

Kurniaan

Kurniaan negeri
  Darjah Kerabat Yang Amat Mulia Kedah (DK, 21.1.2018)
 Darjah Seri Setia Sultan Sallehuddin (SSSK, 30.4.2018) membawa gelaran Dato' Seri Diraja
  Darjah Yang Mulia Seri Setia Sultan Abdul Halim Mu'adzam Shah (SHMS, 15.1.2017) membawa gelaran Dato' Seri Diraja
  Darjah Seri Setia Diraja Kedah Yang Amat Dihormati (SSDK, 12.12.2011) membawa gelaran Dato' Seri 
  Dato' Setia Diraja Kedah (DSDK, 2001) membawa gelaran Dato'
  Setia Diraja Kedah (SDK)
 Pingat Peringatan Jubli Perak Sultan Abdul Halim Shah (1983) 
 Pingat Jubli Emas (2008)

Eponim
 Hospital Sultanah Maliha, Langkawi, Kedah.

Anakanda
Sultanah Maliha dikurniakan dua orang putera atas hasil perkahwinan dengan Sultan Kedah, Sultan Sallehuddin. Pada 26 November 1965, baginda melangsungkan perkahwinan dengan Sultan Sallehuddin yang pada ketika itu bertugas sebagai pegawai tentera di Kem Batalion 2 Rejimen Askar Melayu Diraja Pengkalan Chepa, Kelantan.

Keturunan

Lihat juga
 Sultan Kedah

Rujukan

Pautan luar

|-

|-

|-

Kelahiran 1949
Sultanah Kedah
Kerabat diraja Kelantan